26 250 броя медицински маски и 17 280 опаковки с антибактериален гел са задържани от митническите служители на Митнически пункт "Капитан Андреево", при съвместна проверка със служители на Гранична полиция, на влизащ в страната от Турция автобус с пътници.

Автобусът с румънска регистрация е пристигнал на МП "Капитан Андреево" на 16.03.2020 г., около 15.45 часа, управляван от турски гражданин. Шофьорът и пътниците са заявили, че нямат нищо за деклариране.

По искане на Гранична полиция е извършена съвместна проверка на превозното средство и багажа на пътниците, при която са открити в багажното отделение на автобуса недекларирани 70 кашона, съдържащи антибактериален гел в 13 440 опаковки по 50 милилитра и 3840 опаковки по 250 милилитра, както и 525 кутии с 26 250 броя защитни медицински маски. Установено е, че контрабандно пренасяните стоки са собственост на един от пътниците в автобуса - румънски гражданин с инициали А.D. Срещу него е съставен акт за административно нарушение по Закона за митниците.

В края на миналата седмица митнически служители задържаха над 257 000 контрабандни медицински маски, 150 защитни облекла и 165 литра дезинфекционен разтвор при проверки на ГКПП "Капитан Андреево", "Малко Търново" и "Дунав мост" при Видин.

250 000 контрабандни медицински маски задържаха митнически служители на ТД Южна морска и гранични полицаи на ГКПП "Капитан Андреево" при съвместна проверка на товарен автомобил, влизащ в страната от Турция. Камионът с турска регистрация пристига на българския пункт на 14.03.2020 г. малко преди полунощ. Шофьорът на камиона, турски гражданин, представил редовни документи за превозваната стока за Унгария. При извършената проверка се установява, че в 50 от общо декларираните 553 колета с групажна стока има 250 000 медицински маски, които не са описани в митническите документи. В други седем от колетите в товарното помещение са открити текстилни изделия с лого на световноизвестни марки. Медицинските маски са задържани, а на шофьора на камиона е съставен акт по Закона за митниците. Стоките, носещи лого на известни марки също са задържани поради съмнения, че нарушават права върху интелектуалната собственост. За случая ще бъдат информирани правопритежателите на търговските марки.

Митнически служители от Териториална дирекция Южна морска откриха 165 литра дезинфектиращ разтвор в различни опаковки и 500 медицински маски, при проверка на Митнически пункт "Малко Търново" на влизащ в страната от Турция лек автомобил.

Колата, марка "Мерцедес” с румънска регистрация е пристигнала на МП "Малко Търново" на 13.03.2020 г. късно вечерта на входящо трасе от Турция. В зоната за митнически контрол, шофьорът - румънски гражданин е заявил, че няма нищо за деклариране. При извършената митническа проверка, митническите служители откриват в багажното отделение на автомобила 10 кашона, съдържащи 32 туби с по 5 литра от два вида дезинфекциращи разтвори, други 5 туби с по 1 литър дезинфектант с дозатор, както и 20 броя празни пластмасови шишета с помпи и поставки за дозатори. В единия от кашоните са открити и 5 кутии с по 100 броя защитни медицински маски за лице, във фабрични опаковки. Контрабандните стоки за иззети. Срещу шофьора на автомобила, румънски гражданин с инициали L. C., е съставен акт за установеното административно нарушение по Закона за митниците, по който ще му бъде наложена и глоба.

В същия ден, около обед, в района на ГКПП "Дунав мост" 2 митнически служители от ГД "Митническо разузнаване и разследване" са задържали и седем кашона, съдържащи общо 6650 маски и 150 защитни облекла, превозвани в лек автомобил с немска регистрация, пътуващ от Турция през България и Румъния за Западна Европа. Според шофьора - турски гражданин, продуктите са закупени в Турция и са предназначени за ползване от служители на автосервиз в Германия. С деянието си лицето е осъществил състава на чл. 233, ал. 2 от Закона за митниците и по случая е съставен акт за митническо нарушение.